Կոմպլեքսային կլիմայագիտություն

Կոմպլեքսային կլիմայագիտություն, կլիմայագիտության  ժամանակակից ուղղություն, որը կլիման ուսումնասիրում է եղանակների միջոցով (կլիման եղանակներով)։ Կոմպլեքսային կլիմայագիտություն ուսումնասիրում է եղանակի ազդեցությունը բուսական և կենդանական աշխարհի, մարդու ու նրա գործունեության տարբեր օբյեկտների վրա։ Կոմպլեքսային կլիմայագիտությունում վերլուծությունը կատարվում է եղանակների կատալոգի կամ պերֆոքարտերի միջոցով։ Որպես հաշվման միավոր օգտագործվում են «օրվա եղանակ» կամ «մոմենտի եղանակ» հասկացությունները։ Կլիմայի համեմատական ուսումնասիրություններում օրվա եղանակի բազմազանությունն ամփոփվում է ձևաբանական հիմունքներով կառուցված եղանակի 16 դասերով, որից 8-ը՝ անսառնամանիքային, 2-ը՝ տաքացումային (երբ ջերմաստիճանը օրվա ընթացքում տատանվում է 0 °C-ի շուրջը), 6-ը՝ սառնամանիքային։ Դասերը սահմանազատվում են ջերմաստիճանի և խոնավության որոշակի ցուցանիշներով։ Վայրի կլիման բնորոշվում է տարվա ամիսների եղանակի դասերի կրկնման հաճախականությամբ կազմված կլիմայի ստրուկտուրայի գրաֆիկներով։ Կոմպլեքսային կլիմայագիտություն օգտագործում է նաև օդերևութաբանական տարրերի տվյալները, կազմում եղանակի առանձին դասերի (չոր խորշակային, չափավոր չոր, տաք, քիչ ամպամած, անձրեվային, թույլ սառնամանիքային) հաճախականության քարտեզներ, իսկ լեռնային շրջանների համար՝ նաև գրաֆիկներ ու կտրվածքներ։ 

Կլիմայագիտություն